Hareide: – «Ivers» var verdt en halv milliard
ARTIKKELEN ER OVER FIRE ÅR GAMMEL – Han var ekstremt god, en av de aller beste jeg har sett. Hvis han hadde spilt i dag, ville han ha kostet en halv milliard. Minst. Det sa påtroppende RBK-trener Åge Hareide i et intervju med Dagbladet i 2003. Hareide var på utkikk etter en ny spiss til klubben og skulle aller helst ønske at han kunne signere en ny «Ivers». – Odd var like god som Hernán Crespo og Christian Vieri. Nei, forresten: Bedre enn Vieri. Og det mener jeg helt seriøst, sa Hareide den gang.Da hadde det gått 28 år siden han bodde på rom med Iversen på samling med det norske landslaget i italienske Firenze. Åtte år yngre Hareide hadde hatt Iversen som forbilde i lang tid, og det å få spille sammen med trønderen satte sine spor. – Han hadde et fantastisk fotballhode. I tillegg var fysikken hans utrolig. Han hadde alt, sier Hareide til VG. – Står du fremdeles på at han var verdt en halv milliard? – Ja, det gjør jeg! svarer Hareide og trekker på smilebåndet. – I dagens fotball er det målscorerne som koster mest. Og Odd hadde en utrolig målstatistikk. Han ville banket inn mål på toppnivå i dag om han spilte i en europeisk storklubb, sier Malmö-treneren videre. • Del dine tanker om Rosenborg-legenden i vår konolanseprotkollHareide har trent noen av Norges aller beste spisser. I Rosenborg hadde han Frode Johnsen og Harald Martin Brattbakk. På landslaget trente han Tore André Flo, John Carew, Ole Gunnar Solskjær og Steffen Iversen. Alle var utrolig gode. Men ingen av dem kunne måle seg med Odd Iversen. – Vi har aldri hatt en liknende spiss i Norge etter at han la opp. Solskjær, Carew, Flo og sønn Iversen var alle meget gode, men ingen hadde potensialet til Odd. – Han var rask, sterk, like god med begge ben og enorm i hodespillet. Også hadde han en unik spilleforståelse. Han kunne se 360 grader, sier Hareide.På det meste scoret Iversen 30 mål på én sesong, den gang 18 seriekamper. Tre år på rad - i 1967, 1968 og 1969 - ble han toppscorer i eliteserien med totalt 73 mål på 54 kamper. Med 158 mål i norsk fotballs øverste divisjon er han nummer fire på listen over mestscorende spillere. – Det er vanskelig å forstå hvor god han faktisk var, dersom man ikke har sett ham spille. Det er nesten så det er vanskelig å tro at det var mulig, sier Hareide, og trekker frem et av sine beste Iversen-minner. – Jeg husker Rosenborg gjestet Hødd i 1969 og at «Ivers» spilte kampen. Jeg hadde kun sett ham i noen innslag på sporten. I denne kampen var det én av Hødd-spillerne som kun hadde i oppgave å følge Odd - som et frimerke. Det hjalp lite. Iversen avgjorde kampen med sin 2-1-scoring. Han hadde vel han oppasseren på ryggen der han løp gjennom forsvaret og scoret, mimrer Hareide.
Åge Hareide spilt med og trent flere av Norges aller beste spisser, men er ikke i tvil om at avdøde Odd Iversen var i en klasse for seg.